Document ID: 32004R1388

NARIADENIE KOMISIE (ES) č. 1388/2004
z 30. júla 2004,
ktorým sa mení a dopĺňa nariadenie (EHS) č. 1915/83 o určitých vykonávajúcich pravidlách týkajúcich sa vedenia účtovníctva s cieľom stanovenia príjmov poľnohospodárskych podnikov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 79/65/EHS z 15. júna 1965, ktorým sa zriaďuje sieť na zber účtovných údajov o príjme a hospodárení poľnohospodárskych podnikov v Európskom hospodárskom spoločenstve (1), a najmä na jeho článok 6, odsek 2,
keďže:
(1)
V zmysle článku 3 nariadenia Komisie (EHS) č. 1915/83 (2) kontaktný orgán pošle hlásenia poľnohospodárskych fariem Komisii podľa podmienok ustanovených prílohou III nariadenia Komisie (EHS) č. 2237/77 z 23. septembra 1977 o forme hlásenia poľnohospodárskej farmy, ktorá sa má použiť na účely zisťovania príjmov poľnohospodárskych podnikov (3). Pre jasnosť je vhodné určiť okamih, ktorým sa hlásenie poľnohospodárskej farmy považuje za zaslaný Komisii, a to s prihliadnutím na vývoj týchto podmienok.
(2)
V článku 3 nariadenia (EHS) č. 1915/83 je okrem toho ustanovené, že kontaktný orgán pošle všetky hlásenia poľnohospodárskych fariem Komisii do deviatich mesiacov po skončení účtovného obdobia, na ktoré sa vzťahujú. V účtovnom roku 2003 by bolo vhodné túto lehotu predĺžiť, aby sa kontaktným orgánom poskytol čas na prispôsobenie organizácie ich práce tak, aby vyhoveli novému vymedzeniu okamihu, ktorým sa hlásenia poľnohospodárskych fariem považujú za odoslané Komisii.
(3)
Preto je potrebné podľa toho zmeniť a doplniť nariadenie (EHS) č. 1915/83.
(4)
Opatrenia ustanovené týmto nariadením sú v súlade so stanoviskom Výboru spoločenstva pre poľnohospodársku dátovú sieť,
PRIJALA TOHO NARIADENIE:
Článok 1
Článok 3 nariadenia (EHS) č. 1915/83 sa nahrádza takto:
„Článok 3
Kontaktný orgán pošle Komisii všetky hlásenia poľnohospodárskych fariem predložené vo forme ustanovenej v prílohe III k nariadeniu (EHS) č. 2237/77 do deviatich mesiacov po skončení účtovného obdobia, na ktoré sa vzťahujú. Za účtovný rok 2003 sa však hlásenia poľnohospodárskych fariem pošlú Komisii do štrnástich mesiacov po skončení účtovného roka.
Hlásenia poľnohospodárskych fariem sa považujú za odoslané Komisii vtedy, keď kontaktný orgán po zavedení údajov do systému Komisie na doručovanie a kontrolu údajov a po vykonaní následných počítačových kontrol potvrdí, že údaje sú pripravené na načítanie do databázy Komisie.“
Článok 2
Toto nariadenie nadobúda účinnosť siedmy deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 30. júla 2004

Labels: 2
6